**רכז פדגוגי**

שרית חדד – יועצת ארגונית פדגוגית

**הגדרת התפקיד**

הרכז הפדגוגי הינו חלק בלתי נפרד מהמנהיגות הבית ספרית.

במסגרת תפקידו הוא נדרש לראייה פדגוגית כוללת של בית הספר, יישום תהליכי שינוי ותחת סמכותו רכזי המקצוע.

להגדרת תפקיד הרכז הפדגוגי, המהווה חלק חשוב ומרכזי בהתנהלות הבית ספרית, חשיבות גדולה מבחינה ארגונית - הגדרת התפקיד מסייעת ביצירת מבנה ארגוני היררכי ברור וממוקד ומונעת כפילויות ועמימות.

**מהלכה למעשה**

**ליווי, הכשרה והעצמה של רכזי המקצוע** - אחד התפקידים המרכזים של הרכז הפדגוגי הוא לסייע בהכשרתם של רכזי המקצוע והעצמתם. תפקיד זה בא לידי ביטוי בשני מעגלים משיקים: המעגל האחד הינו עבודת הרכז הפדגוגי עם צוות רכזי המקצוע והמעגל השני הינו עבודת הרכז הפדגוגי עם כל רכז מקצוע וצוות המקצוע הדיסציפלינארי שלו.

תהליך ההעצמה כולל תחושה של אמונה של האדם ביכולתו לקבל החלטות ולפתור את בעיותיו ולכן זהו תהליך של התפתחות אישית המושפעת מידע אישי, מסוגלות, מיומנויות ועוד.

ההכשרה וההעצמה של רכזי המקצוע על-ידי הרכז הפדגוגי נעשים באמצעות מתן הנחייה מקצועית, הבניית סטנדרטיזציה, מתן כלים פדגוגיים שיסייעו בהשבחת ההוראה ובהשבחת הישגי התלמידים, עידוד עבודת צוות מיטבית, ניתוח הצלחות וקשיים, ניתוח מיפויים, ניתוח מבחנים חיצוניים, מתן כלים אופרטיביים להתמודדות עם התנגדויות, האצלת סמכויות, מודלינג וכדומה. בנוסף, על הרכז הפדגוגי לעודד את רכזי המקצוע לייצר כלים פדגוגיים חדשים המותאמים לצרכים.

**ליווי, הכשרה והעצמה של המורה המקצועי** - עבודת הרכז הפדגוגי יחד עם המורים המקצועיים גם היא מגוונת ורחבה ומטרתה להעניק למורים ידע, כלים וחשיבה שיאפשרו להם חוויות הצלחה. עבודה משותפת זו בין הרכז הפדגוגי ובין המורים המקצועיים כוללת בין השאר נושאים כגון: ניצול זמן שיעור, בניית שיעור מיטבי, כלים לעידוד מוטיבציה, הוראה דיפרנציאלית, גיוון דרכי הוראה, התאמות לימודיות ועוד. הליווי, ההכשרה והעצמה רלוונטיים הן למורים וותיקים והן למורים חדשים.

**ליווי מורים חדשים** - תפקידו של הרכז הפדגוגי לדאוג לכך שמורים חדשים במערכת יקבלו ליווי והדרכה מתאימים מרכז המקצוע ו/או ממורה אחר בצוות. הרכז הפדגוגי הינו חלק מצוות הקליטה וחלק מהחשיבה המשותפת על תהליך קליטה מיטבי של מורים חדשים.

**ליווי, הכשרה והעצמה של המחנכים -** גם המחנכים וגם רכזי השכבות הינם שותפי תפקיד לרכז הפדגוגי. שיתוף פעולה נכון מאפשר התבוננות ממוקדת בתלמיד והתייחסות לקשיים ולצרכים האישיים שלו. מחנכים ורכזי שכבות רואים את התלמיד בראיה כוללת בכל המקצועות, להבדיל מרכז מקצוע או מורה מקצועי הממוקדים במקצוע שלהם. פן זה דורש התייחסות רגשית, חברתית וערכית מעבר להתייחסות הדיסציפלינארית.

**תכניות עבודה** – על הרכז הפדגוגי להיות שותף עם רכז המקצוע לכתיבת תכניות העבודה בכל אחד מהמקצועות, תוך התייחסות לתכנית הלימודים של משרד החינוך, הנחיות המפמ"ר, מיומנויות למידה, לוח-הזמנים הבית ספרי הכללי, קביעת מועדים לתרגולים/בחינות, הגדרת יעדים, מיפוי צרכים וכדומה.

על הרכז הפדגוגי לבחון את תכניות העבודה בראייה מערכתית הכוללת התייחסות לראיה שש שנתית, וכן טיפול ברצפים ובמעברים מהיסודי לחטיבה ומהחטיבה לתיכון – הן ברמה הפדגוגית והן ברמה הטכנית.

במסגרת זו חלה על הרכז הפדגוגי אחריות לבניית **לוח גאנט** בית ספרי, חודשי-שנתי פדגוגי וחברתי, ובו פירוט מועדי המיצ"בים, הבגרויות, ימים מרוכזים, ימי חג ומועד, פעילויות בית ספריות ועוד.

**מעקב ובקרה** – מרגע הגדרת היעדים וכתיבת תכניות העבודה, על הרכז הפדגוגי חלה אחריות לעקוב אחת הביצוע, הלכה למעשה, הנעשה על ידי רכזי המקצוע והצוותים המקצועיים: לבחון תכנון מול ביצוע, להיות קשוב לצרכים ולקשיים ולספק מענה פדגוגי מיטבי תוך חשיבה משותפת.

**ניהול ידע** – ניהול הידע הפדגוגי מתבצע באמצעות תיקי ריכוז מקצוע הנבנים באופן משותף על-ידי הרכז הפדגוגי ועל-ידי רכז המקצוע. תיק ריכוז המקצוע כולל: תכניות הלימודים, תכניות העבודה, תכנון מול הספק, הבדלים בתכניות בין הכיתות השונות (כיתות עיוניות/כיתות שח"ר), הנחיות מפמ"ר, ציונים שוטפים, מיפויים, פרוטוקול שיחות אישיות עם חברי הצוות, פרוטוקול ישיבות וכדומה.

**תהליכי שינוי פדגוגיים** - על הרכז הפדגוגי, לחשוף את בית הספר למגמות פדגוגיות חדשות ולסייע בהטמעתן (תקשוב, למידה משמעותית, מטלות חקר, רפורמות ועוד).

חשוב לציין כי הרכז הפדגוגי פועל תחת סמכותו של המנהל ושיתוף הפעולה בין השניים, הן ברמת החשיבה והן ברמת הדיווח, חשוב ומשמעותי – שיתוף פעולה מיטבי יוביל להצלחתם של תהליכים פדגוגיים וארגוניים וליצירת שפה פדגוגית בית ספרית אחידה.

עוד נציין כי תפקידו של הרכז הפדגוגי לתווך בין חדר המורים, בדגש על רכזי המקצוע, לבין הנחיות משרד החינוך וההנהלה.

על פי הנחיות משרד החינוך, פעמים רבות סגן המנהל/ת הינו הרכז הפדגוגי, מה שמעיד על חשיבות התפקיד, רגישותו ומרכזיותו.